Syv personer kom i karantæne, efter medarbejder på Danpo i Aars var konstateret smittet med covid-19.

Tirsdag i sidste uge blev en medarbejder på fjerkræslagteriet Danpo i Aars konstateret smittet med covid-19. Det oplyser produktionsdirektør Per Alan Jensen fra Danpo i Aars. Medarbejderen havde været i kontakt med syv andre medarbejdere, som alle blev sendt i karantæne og er blevet testet for covid-19. - Heldigvis viste testresulaterne, som vi fik fredag, at alle er negative. Og de syv medarbejdere er alle vendt tilbage på arbejde, siger Per Alan Jensen. Han oplyser, at slagteriet nu afventer en negativ test fra den smittede medarbejder. Når den foreligger, kan vedkommende vende tilbage på arbejde. Ledelsen afviser at skjule smittetilfælde Per Alan Jensen er uforstående overfor, at der på Facebook florerer opslag om, at man fra ledelsens side har forsøgt at skjule, at en person på slagteriet er konstateret smittet med covid-19. - Vi har ikke skjult noget men gjort, hvad vi kunne. Vi har på info-tavler oplyst alle vores medarbejdere om situationen, så alle har vidst, hvad der var sket, siger Per Alan Jensen. Han fortæller, at udbruddet af smitte med covid-19 ikke får nogen konsekvenser for slagteriet. - At den smittede person ikke har smittet andre viser, at vores foranstaltninger på slagteriet om afstand og afspritning virker, siger Per Alan Jensen.